IZVEDBENI SKLEP KOMISIJE

z dne 29. septembra 2017

o objavi enotnega dokumenta iz člena 94(1)(d) Uredbe (EU) št. 1308/2013 Evropskega parlamenta in Sveta v Uradnem listu Evropske unije ter sklica na objavo specifikacije proizvoda za ime v vinskem sektorju

(Monor, Monori (ZOP))

(2017/C 329/06)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (1) ter zlasti člena 97(3) Uredbe,

ob upoštevanju naslednjega:

V skladu s členom 97(2) Uredbe (EU) št. 1308/2013 je Komisija vlogo preučila in sklenila, da izpolnjuje pogoje iz členov 93 do 96, člena 97(1) ter členov 100, 101 in 102 navedene uredbe.

SKLENILA:

Edini člen

Enotni dokument, pripravljen v skladu s členom 94(1)(d) Uredbe (EU) št. 1308/2013, in sklic na objavo specifikacije proizvoda za ime „Monor/Monori“ (ZOP) sta v Prilogi k temu sklepu.

V skladu s členom 98 Uredbe (EU) št. 1308/2013 je objava tega sklepa podlaga za uveljavljanje pravice do ugovora zoper zaščito imena iz prvega odstavka tega člena v dveh mesecih od dneva njegove objave v Uradnem listu Evropske unije.

(1) UL L 347, 20.12.2013, str. 671.

PRILOGA

ENOTNI DOKUMENT

„MONOR, MONORI“

PDO-HU-N1638

Datum vložitve vloge: 2.5.2013

1. Ime za registracijo

Monor, Monori

2. Vrsta geografske označbe

ZOP – zaščitena označba porekla

3. Kategorije proizvodov vinske trte

1. Vino

4. Opis vina

Sortna in mešana (cuvée) bela vina

Vina so svetlo zelene ali zelenkasto-rumene barve, živahna in sveža, sortna vina imajo saden in cvetni vonj ter okus, značilen za sorto; dolg zaton; suha, srednje suha, srednje sladka ali sladka, odvisno od vsebnosti sladkorja.

Splošne analitske lastnosti

Največji delež skupnega alkohola (v vol. %) Najmanjši delež dejanskega alkohola (v vol. %) 11,00 Najmanjša koncentracija skupnih kislin 4,5 grama na liter, izraženih kot vinska kislina Največja koncentracija hlapnih kislin (v miliekvivalentih na liter) 1,08 Največja koncentracija skupnega žveplovega dioksida (v miligramih na liter)

Sortna in mešana (cuvée) vina rosé

Živahna in sveža vina svetlo rožnate barve ali barve lososa, proizvedena iz črnega grozdja, sadnih vonjev in okusov (po malini, breskvi, višnji, črnem ribezu, jagodnjaku itd.), mogoči so tudi cvetni vonji; bogato vino z lahkotnimi, razigranimi kislinami; suha, srednje suha, srednje sladka ali sladka, odvisno od vsebnosti sladkorja.

Splošne analitske lastnosti

Največji delež skupnega alkohola (v vol. %) Najmanjši delež dejanskega alkohola (v vol. %) 11,00 Najmanjša koncentracija skupnih kislin 4,5 grama na liter, izraženih kot vinska kislina Največja koncentracija hlapnih kislin (v miliekvivalentih na liter) 1,08 Največja koncentracija skupnega žveplovega dioksida (v miligramih na liter)

Sortna in mešana (cuvée) rdeča vina

Sortna vina rubinaste barve in z zaobljenimi kislinami imajo vonj in okus, značilna za uporabljeno sorto; rezana vina z vsebnostjo tanina, ki odraža uporabljene sorte, žametnega okusa in telesa; imajo okus po sadju (višnji, malini, orehu, črnemu ribezu itd.) in začimbah (cimetu, vaniliji), čokoladi in tobaku; suha, srednje suha, srednje sladka ali sladka, odvisno od vsebnosti sladkorja.

Splošne analitske lastnosti

Največji delež skupnega alkohola (v vol. %) Najmanjši delež dejanskega alkohola (v vol. %) 11,00 Najmanjša koncentracija skupnih kislin 4,5 grama na liter, izraženih kot vinska kislina Največja koncentracija hlapnih kislin (v miliekvivalentih na liter) 1,20 Največja koncentracija skupnega žveplovega dioksida (v miligramih na liter)

5. Enološki postopki

(a) Osnovni enološki postopki

Ustrezna omejitev pri proizvodnji vin

1. Obvezni enološki postopki 1.1 Bela vina in vina rosé: — ročno pobiranje; — grozdje mora biti predelano na dan, ko se obere; — stiskanje se lahko opravi zgolj s serijskimi stiskalnicami; — čiščenje mošta; — nadzorovana fermentacija mošta pri največ 20 °C. 1.2 Rdeča vina: — ročno pobiranje; — grozdje mora biti predelano na dan, ko se obere; — fermentacija na drožeh; — stiskanje se lahko opravi zgolj s serijskimi stiskalnicami; — staranje v lesenih sodih najmanj tri mesece; — staranje v steklenicah najmanj tri mesece.

Postopki gojenja

Za obstoječe vinograde, zasajene pred 31. decembrom 2011, se lahko proizvodi z ZOP Monor(i) proizvajajo iz grozdja, ki izvira iz vinograda, dokler se vinograd obdeluje.

Za vinograde, zasajene po 1. januarju 2012, se lahko proizvodi z ZOP Monor(i) proizvajajo zgolj iz grozdja, ki izvira iz vinskih trt, zasajenih z naslednjimi načini gojenja: gojitvena oblika rez na glavo, pahljača (alberello), Moser, enojna zavesa, sylvoz.

Za vinograde, zasajene po 1. januarju 2012, bi morala biti gostota nasada najmanj 3 300 vinskih trt na hektar. Pri določanju razdalje med vrstami in vinskimi trtami je poleg enake razdalje med vrstami in trsi sprejemljiv tudi nasad v dvojnih vrstah in/ali dvojnih vinskih trsih. Razdalja med vrstami mora biti najmanj 1,00 m in največ 3,60 m, razdalja med trsi mora biti najmanj 0,60 m in največ 1,20 m. Za dvojne trse je odločilni dejavnik povprečna razdalja med trsoma.

Pri določanju obremenitve vinske trte število mladik, ki ostanejo na vsakem trsu, ne sme preseči 12 na m2.

Datum začetka trgatve vsako leto določi pristojna skupnost proizvajalcev vina na podlagi preskusnih trgatev, ki se opravijo vsak teden od 1. avgusta vsako leto. Datum trgatve je objavljen v obliki obvestila skupnosti proizvajalcev vina.

Grozdje ima najmanjšo vsebnost sladkorja 16,0 [MM °] (naravni delež alkohola najmanj 9,87 vol. % pri 17,5 °C).

(b) Največji donosi

Bela vina in vina rosé

70 hl/ha

Rdeča vina

60 hl/ha

6. Razmejeno območje

Deli Strázsa-hegy (grič Strázsa) v mestu Monor, Száraz-hegy (grič Száraz) v mestu Monor ter vasi Monorierdő in Bénye ter pobočja v Harc-völgy (dolina Harc) v vasi Gomba, ki so po katastru vinograda razvrščeni v razred I in II.

7. Glavne sorte vinske trte

** Zöld veltelini (GLAVNA)

** Cabernet sauv. (GLAVNA)

** Cabernet franc (GLAVNA)

** Blauburger (DRUGA)

** Ezerjó (GLAVNA)

** Kékoportó (DRUGA)

** Kékfrankos (GLAVNA)

** Karát (DRUGA)

* Kadarka (GLAVNA)

** Irsai Olivér (DRUGA)

** Hárslevelű (GLAVNA)

** Cserszegi fűszeres (GLAVNA)

** Chardonnay (GLAVNA)

** Ottonel muskotály (DRUGA)

** Olasz rizling (GLAVNA)

** Kövidinka (GLAVNA)

** Szürkebarát (DRUGA)

** Syrah (DRUGA)

** Sauvignon (DRUGA)

** Rajnai rizling (GLAVNA)

** Pinot noir (GLAVNA)

8. Opis povezave

Povezava z geografskim območjem

1. Opis razmejenega območja

Naravni dejavniki

Območje pridelave grozdja za vino Monori, ki se v skladu z madžarskim geomorfološkim zemljevidom (Magyarország geomorfológiai térképe) nahaja v geomorfološki makroregiji Gödöllő-Monori-dombság (gričevje Gödöllő-Monor) v gričevju na jugozahodnem robu gričevja Cserhát, je na povprečni nadmorski višini 200 metrov. Na območju Monor erozijska terasa ločuje mezoregijo aluvialne ravnine Pesti hordalékkúp síkság, ki se nahaja jugozahodno od grebena gričev, od geomorfološke mezoregije peščenega grebena Pilis-Alpári homokhát. V gričevju se nahajajo nižje ležeči grebeni, ki jih ločujejo erozijske doline. Območje proizvodnje se nahaja na teh grebenih.

Tla so nastala v mlajšem pleistocenu in jih sestavljajo značilna globoka puhlica (10–30 m), peščena pobočna puhlica, puhličasti pesek in živi pesek ali nepremični pesek, ki ga je nanesel veter. Živica je iz rdečkasto-rjavih gozdnih tal ali karbonatne črnice iz gozdnih ostankov (černozjom), ki vsebuje velike količine dolomita in ima majhno vsebnost mineralov ilitne gline ter razmeroma majhno vsebnost železa in aluminija. Povsod na grebenih se podzemna voda nahaja globlje od 10 metrov.

To območje je podnebno primerno za gojenje grozdja. Temperature v letnih časih nihajo, a brez skrajnih temperaturnih nihanj. Tveganje zimske pozebe je nizko, do pozebe spomladi in jeseni pride le redko v višjih legah. Ni velikih razlik med najnižjimi in najvišjimi dnevnimi temperaturami v rastni dobi, poleti je malo vročih dni. Povprečna letna temperatura je 11,6 °C. Padavine so enakomerno razporejene v celotni rastni dobi. Povprečna količina padavin je 500 mm letno. Sončnih ur je 2 000 letno.

Človeški dejavniki

Pridelava grozdja na gričih Strázsahegy v Monorju in v dolini Harc-völgy (dolina Harc) v Gombi temelji na tradicionalnih sortah in tehnikah.

Pridelava grozdja na razmejenem območju sega v 15. stoletje, ko so bile po čiščenju obsežnih gozdnatih območij zasajene vinske trte. V nasadih vinske trte na griču Strázsahegy v Monorju so bile kleti tradicionalno izkopane v puhlico. Nekatere so imele opečnate zidove, večina pa še danes ne. Temperaturni pogoji v kleteh so primerni za zagotavljanje optimalne temeprature 10–11 °C. V Monorju je približno 1 000 kleti.

V sodobnih vinogradih na griču Szárazhegy (grič Száraz) v vaseh Monorierdő in Bénye se poleg tradicionalnih madžarskih sort gojijo tudi mednarodne.

Vpliv človeških dejavnikov na območje proizvodnje je mogoče opaziti na naslednjih področjih:

— izbira sort v skladu s potencialom na podlagi ekoloških pogojev;

— razvoj vinogradniških tehnik in tehnik proizvodnje vina v skladu s posebnimi ekološkimi lastnostmi ter deloma tržnimi lastnostmi;

— razvoj zmogljivosti in strukture za integracijo v skladu z ekološkimi in tržnimi pogoji.

2. Opis vina

Splošna lastnost vina je eleganten videz, visoka vsebnost alkohola in prefinjena kislinska sestava, dolgotrajen pookus, cveten, saden vonj in okus uporabljene sorte.

3. Predstavitev in prikaz vzročne povezave

Zaradi lokacije območja proizvodnje Monor in posebnosti njegovih tal ima okolje pomemben vpliv na lastnosti vin, proizvedenih iz grozdja, ki se goji na tem območju, česar ni mogoče posnemati na sosednjem vinorodnem območju Duna (Donava) ali v drugih vinorodnih podregijah. To se odraža predvsem v bogati pahljači vonjev in okusov ter pomeni, da imajo vina majhno kislost in obilo alkohola. Zaradi značilnosti tal imajo vina višjo vsebnost mineralov in mineralne lastnosti. Vina z območja proizvodnje se lahko uživajo mlada, če se omogoči staranje, pa se njihove lastnosti razvijejo do popolnosti.

9. Bistveni dodatni pogoji

Pravni okvir

s strani organizacije, ki upravlja ZOP/ZGO, kadar države članice to predvidevajo.

Vrsta dodatnega pogoja

dodatne določbe v zvezi z označevanjem.

Opis pogoja

(a) Jamstvo identite porekla: ime kraja je lahko na vinu le, če je 100 % surovin, ki se uporabljajo za proizvodnjo vina, pridelanih v navedenem kraju.

(b) Seznam dovoljenih tradicionalnih izrazov in drugih omejenih izrazov: (i) tradicionalni izraz: Védett eredetű bor [vino z zaščitenim poreklom]. (ii) Drugi omejeni izrazi: muskotály, barrique. (iii) Tradicionalni izrazi, drugi omejeni izrazi in izrazi, ki se nanašajo na barvo vina, na etiketi ne smejo biti označeni s pisavo, ki je večja od pisave, ki se uporablja za označbo porekla.

(c) Uporaba imen sort: (i) imena sort so lahko na etiketi, pod pogojem, da so navedena v pisavi, ki ni večja od pisave, ki se uporablja za označbo porekla. (ii) Za vina, pridelana iz več sort grozdja, se lahko uporabljajo besede küvé, cuvée ali házasítás.

Proizvodnja zunaj razmejenega območja proizvodnje:

Pravni okvir

S strani organizacije, ki upravlja ZOP/ZGO, kadar države članice to predvidevajo.

Vrsta dodatnega pogoja

Odstopanje glede proizvodnje na razmejenem geografskem območju.

Opis pogoja

mogoč v vasi Tápiószentmárton.

Povezava na specifikacijo proizvoda

http://boraszat.kormany.hu/monor